ઘાટકોપર-ઈસ્ટના વિધાનસભ્ય પ્રકાશ મહેતાએ લાલકૃષ્ણ અડવાણીના સ્વાગતની તૈયારી અને એ માટે વિક્રોલીથી લઈને ઘાટકોપરના રાજમાગોર્ની સજાવટની માહિતી આપતાં મિડ-ડે Localને કહ્યું હતું કે ‘સંપૂર્ણ સજાવટની જવાબદારી નગરસેવક ભાલચન્દ્ર શિરસાટ, યુવા નેતા સચિન પવાર અને યુવા મોરચાની ટીમ વતી હર્ષ મહેતાને સોંપવામાં આવી છે. આ સજાવટમાં એવા રંગ પૂરવામાં આવશે કે દેશભરમાં ફરનારી જનચેતના યાત્રાના ઘાટકોપરમાં થનારા ભવ્યાતિભવ્ય સ્વાગતની ઇતિહાસમાં નોંધ લેવાશે. જનચેતના યાત્રા દ્વારા ૮૪ વર્ષના અમારા નેતા ૭૬,૦૦૦ કિલોમીટરનો પ્રવાસ દેશમાં અને દેશના લોકોમાં જાગૃતિ લાવવા માટે ખેડી રહ્યા છે. આવા નેતા ઘાટકોપરમાં આવે ત્યારે તેમની યાત્રાની સાથોસાથ ઘાટકોપરના સ્વાગતની પણ ઇતિહાસમાં નોંધ લેવાવી જોઈએ એવી મહેનત અમે કરી રહ્યા છીએ. ઘાટકોપર-વેસ્ટના આગ્રા રોડ પર આવેલા આરસિટી મૉલની સામેના પ્રેસિડેન્શિયલ ટાવર્સ પાસે સૌથી પહેલાં વિક્રોલી સ્ટેશનના વેપારીઓ, કાર્યકરો અને વૉર્ડ નંબર ૧૧૭ અને ૧૧૮ના રહેવાસીઓ વાજતેગાજતે પુષ્પવર્ષા કરી તેમનું સ્વાગત કરશે. ત્યાંથી આગ્રા રોડના રાજમાર્ગ પર લોકોનું અભિવાદન ઝીલતાં-ઝીલતાં તેઓ સર્વોદય હૉસ્પિટલના સર્કલ પર પહોંચશે, જ્યાં અમારા સિનિયર કાર્યકરો રવિ પૂજ, સંજય સિંહ, ભાવેશ ભાનુશાલી, વિજય શેટ્ટી, વિનોદ રાય અને ત્યાંના સ્થાનિક રહેવાસીઓ અને પ્રતિષ્ઠિત નાગરિકો સહિત ૧૦૦૦થી વધુ લોકો તેમ જ આદિજિન જૈન મહિલામંડળની બહેનો અડવાણીજીનું પુષ્પવર્ષા કરીને સ્વાગત કરશે. અહીં રથમાં ઊભા રહીને જ અડવાણીજી બે મિનિટનું ભાષણ કરશે.’